khistorydata/jeongjo-sjw-relations huggingface dataset:
정조 19년 · 강
命水原把總與內營哨官輪回遷轉之式載錄官案
정조 19년 · 목
華城留守趙心泰以中司把總未差之代以前僉使金爀差下馳啓敎以旣有與內營哨官輪回遷轉之定式官案依他例載錄事分付兵曹
정조 19년 · 강
以金兌鍾爲河東府使口傳也
정조 19년 · 목
慶尙監司趙鎭宅以河東府使李宜秀遭母喪馳啓敎以令該曹口傳擇差待下批當日下送
정조 19년 · 강
放時囚金載一分揀昭顯墓當該官員拿處
정조 19년 · 목
因載一囚單有是命○禮曹啓言昭顯墓當該官員令該府拿來有命矣請假官差送以爲就拿之地敎以今番則分揀
정조 19년 · 강
全羅監司李書九以濟州牧特下穀一萬石船運利泊形止馳啓命領運差使員陳德履施以賞加之典
정조 19년 · 목
該監司狀啓以爲濟州牧特下穀一萬石所載船連續入送形止已爲馳啓而點檢差使員加里浦僉使陳德履牒呈內濟州入送靈光皮牟一千石內四百九十九石九斗所載船一隻前已入送幷船價五百石六斗所載船一隻南平移轉皮牟一千石內元納二百石所載船一隻到泊於所安島而穀物精實船隻完固故今閏二月二十四日入送云濟州牧使李禹鉉牒呈內羅州牧皮牟二千石所載船三隻寶城郡租八百石所載船二隻務安縣租三百石所載船一隻興德縣租二百五十石所載船一隻光陽縣租五百石所載船一隻樂安郡租一千二百石所載船二隻左水營租三百石皮牟二百石所載船一隻南平縣皮牟二百石所載船一隻靈光郡皮牟一千石所載船二隻合各穀六千七百五十石所載船十四隻自閏二月十七日至二十五日次第到泊於未北浦及朝天浦今此特下一萬石及追劃九百八十七石穀物較人口則麥前排比略有餘裕自閏月中巡以後計口竝付加式優饋擧有全活之望云民事誠爲萬幸而未到五隻船所載穀三千二百五十石想於其間已爲點送而始無該差員形止之報故今方星火探問陸續登聞計料追劃穀九百八十七石所載船四隻連加催促使之鱗次到泊敎以追劃穀物所載船隻如是次第利運而該收牒語亦以優餘爲說言念島民事情極爲多幸領運差使員陳德履依守令差使員例施以賞加之典令該曹口傳下批敎旨今日內成送
정조 19년 · 강
壯勇營及兵曹各營門以洗心臺試射將校等施賞啓
정조 19년 · 목
壯勇營啓言依洗心臺試記判下柳葉箭四中五分本營敎鍊官張忠顯邊四中敎鍊官任慶麗各木三疋邊三中敎鍊官金得源木二疋邊一中知彀官金商鎭敎鍊官金鰲福各木一疋施賞○兵曹啓言龍虎營敎鍊官金義淳柳葉箭邊一中木一疋施賞○訓鍊都監啓言柳葉箭邊一中本局敎鍊官具始昌韓興國各本一疋施賞○禁衛營啓言柳葉箭邊一中本營敎鍊官李東協木一疋施賞
정조 19년 · 강
御春塘臺行西北別付料試射行三日製于泮宮
정조 19년 · 목
以遲遲臺爲題賦銘二十韻古詩律詩同題敎曰左承旨持此御題與弘文提學偕往泮宮試取以來○西北別付料軍官柳葉箭五矢五巡入格別單淸南別付料軍官出身尹處正貫一中邊十一中加資閑良洪處九貫一中邊十一中敎以以之次當直赴會試而矢數旣同特爲直赴殿試金錫之貫三中邊七中弓矢池鏡昊貫一中邊六中出身孔厚仁邊七中上弦弓一張南關別付料軍官閑良陳順泰邊三中直赴殿試崔景行貫二中邊十中直赴會試嘉善朴光采邊十二中弓矢出身黃雲澤貫一中邊四中上弦弓一張北別付料軍官出身洪撋浩貫一中邊八中加資閑良金宗觀貫一中邊七中直赴會試吳一元貫一中邊六中金光雲等三人邊七中金受鍊邊六中出身金龍鳳貫一中邊四中各上弦弓一張西別付料軍官出身黃大元貫二中邊十一中加資閑良許殷貫三中邊九中直赴會試李順化貫二中邊九中裵聖軫邊十一中以上弓矢金權貫二中邊七中折衝崔慶心出身金鳳魯幷貫一中邊七中折衝申虎貫一中邊六中閑良鄭聖輪貫一中邊五中各上弦弓一張鐵箭三矢一百三十步入格別單南關別付料軍官閑良崔景行一矢一百四十五步二矢一百四十四步三矢一百四十三步直赴會試淸南別付料軍官閑良金錫之一矢一百三十八步二矢一百四十一步三矢一百四十四步弓矢西別付料軍官閑良鄭聖輪一矢一百三十五步二矢一百三十八步三矢一百三十八步弓一張騎蒭一次入格別單西別付料軍官折衝崔慶心三中加資南關別付料軍官閑良張鶴岭三中直赴殿試西別付料軍官出身黃大元此別付料軍官出身洪潤浩幷二中各弓一張閑良金受鍊二中直赴會試崔高雲金潤大南關別付料軍官閑良黃雲澤幷二中各弓一張西別付料軍官閑良裵聖軫淸南別付料軍官閑良池鏡昊此別付料軍官出身金龍鳳南關別付料軍官嘉善朴光采幷一中各箭竹一百介未別付料軍官柳葉箭五矢一巡入格別單淸南未付料出身金鏡澹貫一中邊二中加資北未付料閑良鄭達春邊三中西未付料閑良金尙泰貫一中邊一中幷直赴會試折衝崔載坤等三人北未付料出身金聲俊南關未付料折衝李宗植等二人幷邊二中各上弦弓一張西未付料閑良金鳳永北未付料折衝姜協昌等二人幷貫一中西未付料嘉善鄭聖得等七人淸南未付料嘉善金重栗等四人此未付料折衝金夢彩等四人南關未付料出身金命祿幷邊一中各箭竹一百介賜給
정조 19년 · 강
科次三日製試券于春塘臺
정조 19년 · 목
承旨洪義榮啓言臣與弘文提學徐有隣偕往泮宮儒生試取收券賦九百二張銘二百三十四張排律二百十八張古詩三百五張合一千六百五十九張捧入遂科次訖敎曰三日製銘三上居首幼學李載延賦三上一居首幼學李東輔古詩三中居首幼學李敦膺排律三下居首幼學丁若䥧幷直赴會試銘之次三中進士柳玉鳴三下幼學李魯喆生員趙民和進士沈魯崇生員柳說賦之次三上二生員鄭祜榮三上三幼學曹錫倫三上四幼學尹致赫三下幼學李鍾運進士尹宗基幼學魚在瓚尹鼎烈進士洪範龜幼學沈鐻草三下進士金啓溫古詩之次三中進士玄承祚幼學金熙臣李㙉進士姜彝天幼學沈能問吳至常李綰韓應宇排律之次草三下進士沈繼之幼學金命鍾幼學姜觀欽各給二分
정조 19년 · 강
命鐵箭遠射人壯勇衛趙命載差送宣沙浦僉使聳勸關西武士
정조 19년 · 목
敎曰以關西鐵箭二百步遠射人抄出事屢勤下敎而道臣帥臣謂以十分勸奬尙無一人啓聞者矣今日西北別付料武士春等試射時咸鏡道德源居壯勇衛嘉善趙命載鐵箭自願遠射三矢俱過二百步其中二矢又過二百十步以北關之人能爲此關西四十二州所未有之遠射豈不壯哉年前有本道邊將除授之命而已至多年訖未收用如是而何可勸奬京外乎宣沙浦卽關西第一窠今日內口傳差送仍令關西道帥臣月給料米期於更加進步近來飭令稍弛幷與百五十步而久未聞抄報之擧關西道帥臣事極爲駭然道伯則到任屬耳當觀來頭勤慢而帥臣則豈可如是稽忽爲先從重推考若以二百十步遠射人抄啓則趙命載之代當直差宣沙浦令廟堂枚擧此意嚴飭道帥臣俾有實效
정조 19년 · 강
命刑曹擊錚人捧供令次堂擧行
정조 19년 · 목
承旨蔡弘遠啓言刑曹擊錚罪人捧供之無過三日曾有定式而昨今適値齋日判堂又有服制次堂例不得擧行云故敢達敎以次堂使之擧行
정조 19년 · 강
汰檢書官李藎模以李功懋差其代
정조 19년 · 목
藎模縱其子倖占中旬科擧也
정조 19년 · 강
親押永興本宮修理移安告由祭香祝親傳香祝及咸興永興兩本宮衣幣香燭祭品祭器仍行柢迎於擒文院門外
정조 19년 · 목
具翼善冠袞龍袍就位閣臣奉衣幣香燭祭品祭器以次跪進予受之授禮曹判書閔鍾顯香官趙萬元奉香祝授近侍以進署訖授禮曹判書香祝奉於彩輿祭品祭器盛於紅皮籠寢帳面帳次縀品仰遮油芚同爲封裹奉於架子予出詣院門外版位柢迎時原任大臣閣臣宗親文蔭武二品以上禮判香官陪後以出
정조 19년 · 강
召見左議政兪彥鎬右議政蔡濟恭領敦寧金履素領府事金憙判府事李秉模于轎前還內
정조 19년 · 목
諸大臣承候訖彥鎬等曰今日日氣甚好伏不勝喜幸矣予曰今日淸朗可謂近來之最矣彥鎬等曰誠如聖敎矣予曰幾百年曠典始擧於今日似亦有待尤切慶幸矣濟恭曰洋洋之靈殆若降格慶忭之中還切愴感矣予曰肇慶廟位版陪往時先朝祗送玉涕汍瀾不覺移舟而渡江今日予心亦如卿言矣予又曰國初室衣襨每以春秋奉往而其尺度有舊制亦豈不異事乎濟恭曰衣襨尺度之五百年傳來殆史牒之所未見矣予曰予則當於便殿從便齋宿卿等各於闕內依昨日例直宿可也仍命退由協陽門還內
정조 19년 · 강
命都承旨李祖源進詣永興本宮位版造成所仍
정조 19년 · 목
敎曰今番永興本宮大禮何等莫重乎位版自本宮造成則承史當爲備員進參承旨一員進去史官則香官兼行事分付仍命都承旨李祖源進去
정조 19년 · 강
敍前兵使李潤國前牧使李東稷前校理崔獻重前修撰申大尹徐有聞
정조 19년 · 목
敎曰明日當爲參班文臣侍從以上武臣閫帥以上蔭官曾經參議以上罷散人竝敍用仍令該曹口傳付軍職
정조 19년 · 강
命前承旨李晉秀蕩滌敍用
정조 19년 · 강
考下泮儒應製試券居首生員金履永直赴殿試其餘入格諸儒施賞有差仍置計劃除職之命飭每冬大政調用應製除職承傳之未及收用者
정조 19년 · 목
以意豁如也爲賦題命泮儒應製親考訖敎曰昨x於齋所考下抄啓文臣試券以其題難欲試泮作之取雋食堂儒生使之應製矣諸券無非珠玉其中生員金履永之賦券爾雅鏗鏘自見應製以來初有御書上之下等其在作成之方何循常規特爲直赴殿試二上進士崔壽亨二中進士趙學駿二下進士金相任金玘李㷞許澮各賜朱書百選一件三上進士李儒冕生員金鎰進士李光顯李顯文兪益柱生員李箕釆進士李卿尹鄭信龜各紙二卷賜給三中進士辛景愈等二十人三下生員許䨙等二十人次上進士朴道敏等十人草次上進士宋文顯等五人分等施賞因此有更爲定式者昨冬以應製計畵畵長者用太學薦故事冬大政除職以爲例而科目累人己非待士之道此固尙矣今又以官職較量分寸不幾於官職累人而以啓躁競之歧甚非所以勸弊之本意近聞自好之士往往有却步鄭重底意思自覺初見之率爾深喜士風之能然計畵除職之命置之古則節製例多除職況應製御考事體乎每冬大政如有應製除職承傳之未及收用者一人必爲調用然後始擬餘人如無調用之人銓曹具由草記然後始出初仕之望事定式施行此題抄啓諸文臣及泮儒科作令內閣印頒入格文臣儒生○敎曰泮儒應製入格中上之下一人二上一人二中一人二下四人三上八人己爲施賞而三中二十人三下二十人次上十五人令該曹食物分等題給○三中米四斗鹽一斗三下米三斗鹽一斗次上米二斗鹽五升
정조 19년 · 강
考下親試優等抄啓文臣及加抄文臣應製試券
정조 19년 · 목
以賴有此耳爲賦題副司果申鳳朝以三上居首
정조 19년 · 목
咸興永興兩本官香祝祗送在明也
정조 19년 · 강
詣仁政殿親押咸興永興兩本宮香祝祗送於太廟洞口仍詣景慕宮展拜
정조 19년 · 목
具遠遊冠絳紗袍乘輿出協陽門入仁政門降輿陞座香官以咸興本宮告由祭永興本宮還安祭躋享祭香祝授近侍近侍以進署訖就褥位跪以授獻官判府事李秉模乘輿出仁政門至太廟洞口降輿入幕次獻官閣臣陪香祝而至祗送如儀遣承旨詣太廟永寧殿奉審敎曰宗廟洞口行禮後還宮時由館峴展拜景慕宮該房知悉又命景慕宮展拜時隨駕東西班行禮置之乘輦由板廛屛門至泮橋前降輦陞輦至景慕宮洞口降輦陞輿入宮大門降輿入齋室改具翼善冠袞龍袍詣板位再拜還入齋室少頃陞輿出逌瞻門入弘化門由明政門永淸門還內
정조 19년 · 강
汰兵曹佐郞申龜朝令該府拿問
정조 19년 · 목
承旨鄭尙愚啓言今日動駕時駕後咫尺之地喧譁甚多而莫能禁飭及見扷箭又不刻名所當重勘本院請推外無他罰何以爲之敎以爲先汰去其委折令該府拿問處之
정조 19년 · 강
重推御營大將李漢豊
정조 19년 · 목
以太廟洞口祗送香祝時命駕前別抄前進而牌頭在遠未卽待令也
정조 19년 · 강
命專經武臣試射以二十日退行
정조 19년 · 목
政院以試射處所取稟有是命
정조 19년 · 강
諭判府事李秉模禮曹判書閔鍾顯承旨李祖源別成咸興永興兩本宮事目仍命咸鏡道臣永興府使察飭其不如式者兩本宮執事皆以兩處儒生中璿泒人差定著爲式
정조 19년 · 목
敎曰敬傳香祝命卿齎行而祗送於太廟洞口以聖祖之心爲心也展拜於景慕宮所以是年是慶欲修告儀也自今至禮行之日卽憧憧齋心之時卿於將命事務無巨無細必愼必審若予之親行躬爲以紓予此時此心卿於下去時欲爲提諭而未及言之矣兩本官祭禮別差輩主張擧行其能如儀肅敬未可必尋常耿耿不敢少弛年前適有所感悟於宵寐者覺來招問曾爲別差及本道營邑之臣者怳然犂然仍卽禮節而釐正器品則新備其後擧行果有其效乎最是出納位版之褻瀆陳撤祭物之怠慢爲十分察飭處而道伯旣不主其事邑倅亦不參其班渠輩擧行之褻瀆怠慢雖依舊予何以知之卿等旣銜命進往凡係不可不矯慗之事一竝別成事目揭板兩本宮此傳敎亦爲揭板如是申諭之後當有照管之人道臣及該府使每於朔望及節享必察其出納位版之別差親爲陳撤祭物之亦無或先期或經夜與否一或不謹違越定式則道臣直爲狀聞該府使報營轉聞永興則有儒生執事而咸興則守僕敢爲進爵奠爵甚至有出納位版時干預之節云誠有是也尤爲欠敬今後則咸興依永興例以儒生執事爲之而別差雖秩卑卽奉命之人也儒生則在前亦皆行執事之事仍舊之中略可損益有何不可乎儒生執事必以兩處儒生中璿泒人差定以爲式外此似此合有均一之制卿其從便量爲事下諭于奉命大臣仍令廟堂分付禮判及承旨處
정조 19년 · 강
召見壯勇營前前提調徐有隣儀軌堂上李家煥水原留守趙心泰于便殿
정조 19년 · 강
命抄啓文臣泮儒試製之關於齋所及慶禮者載錄整理儀軌
정조 19년 · 목
敎曰今番抄啓文臣儒生試製皆於齋宿日爲之此外亦多相關於慶禮者抄啓文臣泮儒條之可合於儀軌者亦爲載錄事令儀軌廳如悉
정조 19년 · 강
以元在明爲安峽縣監口傳也
정조 19년 · 강
命時囚罪人金洛等加刑遠島定配
정조 19년 · 목
因刑曹都囚徒敎曰金洛所爲雖甚可通聞其訟理出場無期與同惡諸人加刑遠島定配
정조 19년 · 강
可直洪檍上疏賜例批
정조 19년 · 목
疏略曰臣涉世昧方自來多仇從前遭罹固多奇怪而其危辱醜詆不忍汚口者未有若今番之慘毒也禍機之迫只在呼吸幸賴十行恩敎昭晣備至雖使臣自爲之說何以加此臣家不幸與奸賊爲戚屬自其童稚之時顏面雖熟及未驕貴之後影響益疏蓋其行序不敵征邁異趣其所落落不期然而然伊來數十年間不過慶弔之一往一來而已前後藩邑時亦不過數次鞭靴之饋而已則臺言中滿紙構捏者臣誠疑怪莫測其所以然也臣貪恩戀寵白首低佪畢竟狼狽身名僇辱上而孤負聖恩下而累及兩子一則臣罪二則臣罪甄復之恩㢠出尋常豈不欲進謝恩命退塡丘壑而釁負至重不可以自贖伏乞亟命選部永刊臣朝籍俾卒終始之澤
정조 19년 · 강
䧏定犯夜人訓鍊主簿朴宗顯箕營土校令箕伯別爲訓飭
정조 19년 · 목
禁衛營啓言依傳敎犯夜人朴宗顯嚴棍十五度後箇箇嚴査犯夜委折所供以爲往于鄕校洞嫡從姪朴絧壽家略飮數盃酒不知人定之已下爲參祀轉進齋洞嫡從兄故領府事家中路逢着禁營巡邏被捉云鄭在愼所供以爲渠以義城縣令鄭在中之庶弟日暮時往于敦寧府洞公州中軍金聖彬家未審更鼓之已下還家適遇朴宗顯同行鄕校洞被捉於禁衛營夜巡云矣敎以鄭在愼之不爲同爲決棍卿事弱矣事屬旣往勿論而朴宗顯之前此嚴束嚴戢出於念渠家之苦心則渠亦人耳又敢犯夜至於被捉究厥所爲萬萬痛惡十五之棍不足以懲其罪加棍五度降定於平安監營土校令箕伯各別訓飭明知其爲人然後狀請放送非爲渠也渠雖秩卑卽忠僖血屬豈可任其爲牛爲馬嚴飭箕伯看作家人期於幻腸箕伯若念已酉同周旋之事則豈可恝視乎
정조 19년 · 강
命吉州前牧使申大觀前兵曹佐郞申龜朝三和前府使趙岱姑放前獻納李日運分揀穩城前府使姜忱待待命拿囚
정조 19년 · 목
因大觀龜朝囚單岱囚徒日運忱拿來草記有是命
정조 19년 · 목
景祚以已經執義公格應遞避嫌有是命
정조 19년 · 강
推忠淸監司李亨元命李墷山訟事刻期行査
정조 19년 · 목
該監司狀啓以爲京居幼學李墷與尼城居幼學尹光奎山訟事有詳査狀聞之命而李墷身病危重始未來待莫重啓下行査未免過限遲滯不勝惶悚敎以彼隻雖未知病勢之如何啓下行査之事焉敢以有病過限等說狀聞乎當該道臣推考彼隻門中可以應訟者必非一人則尤豈敢輕先狀聞乎此雖微事有關國綱令該府嚴飭刻期行査狀聞事分付
정조 19년 · 강
忠淸監司李亨元以前判官閔慶世罪狀論列馳啓
정조 19년 · 목
該監司狀啓以爲瑞山栗串面民人李宗天等一百三十四人號籲同郡前判官閔慶世攘奪民田壓良爲賤奪取閭家搜括錢穀事上言判付誠如所訴不可不嚴處各別詳査狀聞事下諭道臣臣以泰安郡守韓永逵別定査官眼同地方官吳應常應問各人處詳査以報則債代田土事李日世李信業金儀孫金仁乭之田土或以僞券或以典當而都是債代納券初非時價買得抑奪毀黜事李學哲李希太或稱賣垈或緣嫌端而縳臂鉗口毀屋黜洞以致老穉之彷徨露處壓良事金判石縱無侵徵旣居廊下則不侵自役可以推知金觀興妻女自願爲婢而其女多年使喚金太奉父子納券報債而其父猶稱舊奴李契山娚妹一是婢夫一是乳毋而俱在同室已多年所甘作如奴爲婢之事自歸壓良爲賤之科指嗾成哥奴子暗買其故上典田土焚燒祠宇事成哥田土盡歸閔哥則指嗾之跡難免人疑而成哥祠版鄭曺兩人雖證其埋安不過聽聞傳言摘奸處所只有松枝則便沒摸捉別用大斗事一升五合之加入旣經官審則其斗之大於他斗可知無怪取人之怨謗富民懸保事成太其奴希太洞民而成太之十五兩債錢替徵於希太則希太之稱冤固所當然結縳萊女事多人之供旣無指的不必深究扶曳過人事通衢行客何關於家食之士夫而謂以橫竹私門笞治足見豪强之習大抵閔慶世侵虐之狀臣於廉探略有聞知故申飭本官推治奴子嚴飭禁斷舊習不悛新惡層結誠極痛駭其罪狀令攸司御處所奪錢物及沓券依數推出還給當者其餘各人分輕重自臣營勘處
정조 19년 · 강
召見總理大臣右議政蔡濟恭壯勇營前前提調徐有隣京畿監司徐有防華城留守趙心泰于便殿
정조 19년 · 목
予曰俄者所下草記批旨卿等見之否徐有隣等曰見之矣予曰何以區處則爲好耶有隣等曰整理穀今將分布八路而三甲等諸邑勿爲擧論恐好矣予曰列邑守宰毋或憑籍而貽弊於小民耶有隣等曰分處列邑則穀包李自數少似無憑籍之端矣蔡濟恭曰臣待罪華城時則儒生之築室居生一番戶籍者皆許應製矣自李命植居留之後若無三式年戶籍則幷不許之於應製故儒生輩不勝抑菀云矣予曰築室居生之人則幷許應製事分付留守可也濟恭曰頋今華城城役餘旣不多自朝家不煩經費有完築之道矣八路軍丁使之赴役而自廟堂分付道伯以爲防給民役之地則事甚便好矣予曰此則事面如何矣若令防役云則當令以公穀會減今乃不然使之自當則豈不苟且乎濟恭曰雖令道伯自當列邑之稍勝者亦當助給然則自當之數似甚不多事面亦無如何之慮矣
정조 19년 · 강
命備局成給勿禁帖子畿營校卒吏隸
정조 19년 · 목
京畿監司徐有防啓言臣營下屬之持京外緊幹公文往來城外者自巡邏營例不得執捉此則勿禁帖有無別無關係但城內則不然校吏卒隸輩或於人定前因公事入城未及出來從門隙傳通臣營之時謂無勿禁文跡輒致執捉種種有稽滯生事之弊向在已酉年間因特敎自臣營成給犯夜帖許令因公往來而其後年久更不得任意成給請依他營門例臣營校吏卒隸勿禁帖各一張自備局出送使之憑考勿侵從之
정조 19년 · 강
備局以華城行宮整理修城穀分置八道啓命葺宮修城之費較量分排著爲式
정조 19년 · 목
備局啓言因整理所草記華城行宮修補物力自廟堂區劃穀物分置八道事命下矣行宮修補物力在所當設而幸行時鋪陳塗禙等事旣不付諸度支則定例所載當自本府擧行外此城堞之修繕營樣之補給皆從此出則區劃穀物雖不可過多亦不可太略就本司句管穀中以正穀一萬石皮穀二萬石爲準隨其土產與穀總酌量磨鍊名曰華城行宮整理修城穀嶺南大米三千石租五千石牟一千五百石湖南大米三千石租二千石牟四千石湖西大米二百五十石牟三千石關西大米一百石小米二千石牟七百石海西大米一百石小米一千石租一千石京畿大米一百石牟一千八百石關東大米一百石小米一百五十石牟五百石北關小米二百石粟五百石分排而若其糶糴取耗之方發賣寓用之道請令行宮整理使往復本司成出節目以爲永久遵行之地允之敎以在行宮係是緊務在修城亦屬大政決不可依俙磨鍊草率分排以致眩於擧行行宮整理物力劃給幾許城堞公廨修補物力之幾許略綽較量爲先定一規模以爲依此遵行之地而回鑾已久今始草記近來事皆如此今番節目則須勿如彼稽滯
정조 19년 · 강
重推承旨李肇源改差春秋兼銜
정조 19년 · 목
副校理李始源陳疏略曰臣之所帶春秋兼銜與臣弟同副承旨肇源有公格應避之嫌而臣新進蒙昧晏然仍帶今於日久之後始乃覺知滿心惶恧伏乞照例遞改敎曰在下當遞雖曰公格閣臣之兼春秋如翰林之兼帶無是則無以行閣臣考稽實錄編摩日省錄之任矣況朝廷尙爵品而私義貴推讓觀於已例亦不難知此疏卽同副所當先爲者使乃兄贊爲而乃敢恬然其在敦風礪俗之道宜有絃韋之政此疏還給同副承旨李肇源從重推考所帶春秋館修撰官之任亟施改差之典
정조 19년 · 강
勘放金吾諸囚朴宗福申龜朝申大觀等趙岱姑放以待關西道臣狀辭
정조 19년 · 목
敎曰近於時囚之單輒以姑放判下者廿六以前不欲以此等文書酬應矣然又更思不過捧供之事也其間姑放之類今日內捧供待判下以草記議處照律以除滯讞之弊○政院以判義禁鄭好仁病不進啓請牌招敎以令次堂擧行○禁府啓言三和前府使趙岱原情以爲道臣巡到時出待於五里程巡營急關三星火來到以爲今番箋文營門先爲封進該府亦卽罔夜封進以及於差員所到處云而巡到在卽關文如是嚴急誠恐箋文之或不及時具由馳報于巡到所卽還館所封進箋文之際道臣到五里程以不出待至送令旗又使兵房裨將來收密符而將欲拿入故以密符體重據理爭執終不聽從至謂有他故偃處私次以不當頉之報漫漶爲說論列啓罷云矣所當請刑而曾經都總經歷且有待判下以草記議處照律之命請待判下擧行敎以旣令星火封箋則先詣館所事勢似然且凡受佩密符之人雖自王府拿問帳殿拿入先遣都事宣傳官持公文及左隻標信合符然後爲之而道伯之只送令旗使之拿入有關後弊然不可以囚供處分其委折問于道臣從實狀聞後論理議處此囚姑放又啓言金城縣令朴宗福原情以爲父母墳山在利川地莎土崩頹不可不及時改築故三月初八日修送由狀於道臣巡到所計其日子十一日可見回題故以十一日發行狀亦爲修付下吏使之由狀題出後從後入呈兩狀一時竝呈實是意慮之所不及而若得由暇則旣有原定兼官兵符移送自是規例以移送原定邑之意論報營門而原定兼官淮陽前府使朴師轍方亦呈病不可兼察以無故邑移定事更爲追報而留俟回題不敢擅移道臣謂以一邊成送由狀一邊輸送兵符不請兼官忙急發行至有狀聞之境而方在縣衙漠然不知兼官金化縣監李性龜文移內貴縣今已狀罷以弊職差送兼任兵符斯速輸送云故始知狀罷之由乃離官次云矣所當請刑而旣有待判下以草記議處照律之命請待判下擧行敎以狀語愛辭各有矛盾出意見論理議處又啓言前兵曹正郞申龜朝原情以爲日昨動駕之時不善禁喧致使煩聒之聲至徹鑾輿已是溺職之罪至於弓矢則臨時借用倉卒之際未及列名云矣所當請刑而曾經侍從且有待判下以草記議處照律之命請待判下擧行允之又啓言朴宗福以其所供參以道啓由狀與發行狀一時竝呈又有移送兵符之報云則無怪道臣之認以擅行今此囚供雖以金化縣移文發明其初不擅行之狀當初處事之胡亂報牒之顚倒節節駭然請以此照律允之又啓言吉州前牧使申大觀原情以爲愚迷㨵劣莫重貢進馬匹不善擇貿以體少步拙至有該寺之論啓不謹貢獻之罪萬殞難贖云矣所當請刑而曾經宣傳官且有待判下以草記議處照律之命請待判下擧行允之又啓言申龜朝職是騎卽身在侍衛不禁喧嘩已極駭然箭不刻名亦甚疏忽以此照律杖八十收贖奪告身三等放送申大觀貢馬飭令不啻申嚴而以體小步劣之馬苟克貿納者事極可駭以此照律杖一百收贖告身盡行追奪放送允之敎以如有功議各減一等
정조 19년 · 강
刑曹以罪人金洛等刑配啓
정조 19년 · 목
該曹啓言依傳敎罪人金洛及同惡人禹尙勤具顯基等各嚴刑一次後金洛珍島郡金甲島禹尙勤興陽縣蛇島具顯基順天府防踏鎭定配押送
정조 19년 · 강
罷嶺南前監司及前統帥職時統帥李得濟越俸五等仍命廟堂嚴査道帥臣使以玉浦鎭反逋穀從實狀聞玉浦萬戶李春英令統帥嚴棍降定首裨
정조 19년 · 목
統制使李得濟狀啓以爲玉浦萬戶李春英牒呈內昨年八月到任考閱穀簿則一人所受多過百包按簿點名半是鬼錄開倉之初另行査究而係是流來反逋實無可捧之勢云聞甚驚駭地方官巨濟府使梁垸差定査官詳覈虛實則該府使牒呈內該鎭反逋中統營句管之穀米爲一百八十石五合九夕皮穀爲一百五十五石十二斗五升三合一釐而各年監色之生存者只是甲辰以下六人故反覆嚴査則癸卯年因繡啓回下壬寅以上十年監色自營門推治査實陳聞一從會案所付有準數督徵之令而年久積逋末由準殺乃以準捧樣瞞報磨勘仍付反作逐年添耗以至于今而癸卯以後今過十年而一鎭吏校符同掩覆尃事反弄時存監色等依營關嚴刑移囚府獄云取考臣營謄錄則癸卯六月因御史沈基泰書啓玉浦等各鎭穀物執頉委折有査實狀聞之命其時統制使李漢昌一一査實條列登聞而玉浦反逋則年條旣久簿書棼錯最初作俑憑驗無路只從文蹟之見存以癸巳後邊將論列請勘該鎭欠逋之久遠可知伊後十餘年之間前後邊將因循襲謬次次冒勘致使莫重餉儲多年虛留萬萬駭然癸卯査逋後各年邊將姓名年條及反逋穀數成册上送備邊司其罪狀令攸司御處時萬戶李春英及其摘發報來之後因臣營之屢飭反作中軍糧米十八石十三斗四合纔已徵上而外此屢百包反逋諉以歲飢民窮終不能準數充備拿致臣營從重決棍待秋成使之別加徵督時囚監色等罪狀照法勘處之意本道兼巡察使趙鎭宅處枚擧移文○癸卯萬戶李枝昌甲辰至丙午萬戶金光兌丁未萬戶劉德基戊申萬戶申興夏已酉庚戍萬戶牟應麟辛亥壬子萬戶全大壽癸丑萬戶舍有樑敎曰當初之以癸巳爲限捧現告巳非眞的果然之事其時勘罪也亦有以此下敎者矣況伊後次次掩置是豈邊將之罪而統帥亦豈有不聞之理則到今狀啓措語之以難覈之事帥臣別般奉法査出樣爲說者豈成說乎大非務實之政亦不過偸鈴之計豈不萬萬駭然乎年前諸道各鎭虛錄之使之釐正自玉浦始則他鎭雖未一一瓟櫛該鎭豈可依舊襲謬乎如彼而朝令將何示信乎其時不能釐正之道帥臣罷職卽令廟堂嚴査於統帥及道臣處使之從實狀聞後可捧者捧之不可捧者別爲稟處以該鎭將言之拔足雖急焉敢於朝家洞燭之事有若今始査現者然措語報營極爲愚濫令帥臣嚴棍二十度帥臣之不誠甚於該邊將帥臣爲先越俸五等該鎭將降定該帥首裨與之同去就以懲其不誠之習
정조 19년 · 강
命龜山僉使安景祐差代勿施
정조 19년 · 목
統制使李得濟狀啓以爲龜山僉使安景祐領率左倉漕船到泊于群山倉乘汲水船點檢各船時風浪忽起船幾覆沒知引失足落水印信沈失事未前有爲先罷黜其罪狀請令攸司御處敎曰與他鎭邊將未差之代令該曹口傳差出待下批當日下送○因龜山僉使望筒敎以聞巳領運云勞足揜罪差代姑爲勿施首擬者待窠卽爲收用
정조 19년 · 목
敎曰禮房承旨馳詣宗廟奉審摘奸以來右副承旨馳詣景慕宮奉審摘奸以來
정조 19년 · 강
召見編輯諸臣及水原留守趙心泰于重熙堂
정조 19년 · 목
予曰華城軍制節目分排修正乎徐有隣曰與華城留守相議定例矣予敎華城留守趙心泰曰分司何以爲之乎心泰曰以水原爲前司以坡州高陽始興果川安山爲左司振威陽城龍仁廣州爲右司長湍楊州加平砥平楊根爲後司如是分排定例矣予曰節目詳爲定式也
정조 19년 · 강
命南漢守堞軍官等昨今兩年都試待秋幷設
정조 19년 · 목
守禦使沈頤之啓言南漢守堞軍官等都試昨秋以災年合設於今春事筵稟蒙允而見今春窮轉甚麥登尙遠鄕村武士齎糧赴試誠爲矜悶在前如此之時或有三四等退行之例昨今兩年四等都試待秋幷設似好從之
정조 19년 · 강
命總廳城餉加數移轉于畿邑驆卒亦如各邑例授還
정조 19년 · 목
京畿監司徐有防啓言道內穀簿自來不數而況於昨年代捧之餘米邊尤爲苟艱方農民情誠極切悶其中平倉附近各色或有願受城餉之處故臣於日前與總帥相議則昨年移轉變通之時爲急畿邑民弊分給而總不能敵留庫之數列邑事情若果切急則一番筵稟後從民願加數移轉誠爲公私兩便之道云民情旣如此總廳事勢又如此則往復該廳量宜加數移轉實合便宜從之又啓言昨年總廳部還革罷移轉變通之時陵驛還名色一體不得擧論事同入於節目之中而驛卒則自有官長之統率與閑雜部民大有異焉而今當麥嶺艱食頷顑之狀誠爲切悶使各其察訪抄出驛戶領卒受食及其捧糴之時又爲領納一如各邑移轉之例而若有虛實相蒙愆期難捧或如前日之弊該驛察訪自該廳草記論罪事定式施行則在該廳無難捧之急在驛民有霑漑之恩故以此意往復總帥則總帥亦以爲便此條更爲添節目施行似好從之
정조 19년 · 강
命內氷庫頒賜氷丁移屬西氷庫使之進排又以惠廳儲留氷價米中量宜劃給以當其馱運浮費
정조 19년 · 목
戶曹判書李時秀啓言內氷庫供上復舊後擧行諸條從前弊端前判書臣沈頤之一一釐正節目矣一年供上當爲一千六百二十丁而內冰庫元冰一萬二千丁內昨年進排爲二千九百六十丁供上復舊後合以訃之則當爲四千五百八十丁餘數尙爲七千餘丁豈敢曰不足而氷丁異於他物消融破碎每患不贍西氷庫元氷十三萬四千九百七十丁內年例諸處進排爲一萬九千六百三十三丁實餘爲十一萬五千三百三十七丁今若於內氷庫進排中諸宮房內班院內閣頒賜冰一千五百八十四丁移屬西冰庫使之進排內氷庫則只當供上及判付氷染藍氷則論以事體誠爲得當而諸處頒賜例皆輸納氷丁旣已移屬於西氷庫則馱價及略干浮貴亦宜有區處之道該庫氷價米惠廳除留四十石中劃出二十石仍以一石六兩之價自惠廳上下於該庫使之擔當馱運則誠爲兩便矣從之
정조 19년 · 강
罷承旨鄭尙愚兵曹參知李廷顯職汰佐郞金乃默推判書沈煥之仍命兵曹堂郞以鍊熟有氣力人差出
정조 19년 · 목
政院啓言去夜更鼓已深之後兵曹以省記外有不得出去之人始爲草記已難免不飭之失而草記結語以何以爲之敢啓爲辭者大違格例臣等之曚然捧入不勝惶恐當該兵曹堂郞所當重勘而本院請推外無可施之罰何以爲之敎以常時不能檢飭之判堂推考參知罷職郞廳汰去近來兵曹堂郞多生疏有此做錯此後以鍊熟有氣力人差出違格之草記無難捧入當該該房承旨亦爲罷職
정조 19년 · 강
命文臣殿講製述及日次儒生殿講退行於二十七日
정조 19년 · 목
禮曹以文臣製述殿講日次儒生殿講上齋生應製時應行節目啓敎以依回啓施行而文臣殿講製述日次殿講退行於二十七日
정조 19년 · 목
義禁府啓言申大觀功減一等杖九十收贖奪告身四等申龜朝功減一等杖七十收贖奪告身二等朴宗福功減一等杖九十收贖奪告身四等
정조 19년 · 강
以李鼎德爲承旨尋遞之以洪義榮代之竝前望也
정조 19년 · 강
備局進華城行宮整理修城穀糶糴需用節目賜批仍命印藏各處
정조 19년 · 목
節目以爲華城之設置留後又兼整理使者將以任行宮之葺理責城池之修繕而所需財力尙未措置名實不副事體未安頋今棟宇奏功樓櫓就完之後尤宜及時講究俾作億萬年鞏固悠久之圖而竊伏念華城凡事之不煩經費聖意有在幾百間營建累千步鑿築曾無纖毫之取資於大農而以至幸行時供億儒武試賞格亦皆別爲蓄貯隨時入用則乃於葺理修繕之一事反致因循於有司之辦備牽連於隣邑之倉厫者甚非所以仰體之道謹稟睿裁劃得三萬石穀物分置八路州縣取耗作錢設庫典守以爲需用之地而若其穀物糶糴錢貨拮據等條件別成節目永久遵行一正穀一萬石皮穀二萬石以備局句管劃出均排於八路而六鎭三甲外隨其州縣大小差等分置以爲斂散取耗發賣需用之地一此穀不但有所重且其需用皆有定數不可以豐歉有所盈縮雖値災歲切勿擧論於停減之中而準捧形止每歲末修報備邊司文移華城府一發賣之際差人往來自有弊端此穀則勿送本府校吏令各其道監營主管擧行而列邑則隨其發賣從便輸送於監營磨鍊馱價都聚運納於華城府一今此設置所關至重作錢上來之後別峙一庫嚴其典守務從稱當節其需用以防滲洩之弊期有蓄貯之效而其用遺在數爻每於歲末校擧修成册報于備局及內營一行官所御器用什物及塗禙鋪陳屛帳等屬無論大小從前戶曹擧行者竝爲停止自本府量其容入尃當措備而新備及改備年限一從定例施行俾無違越之弊一諸船物種自有貢價時直之不同參量折哀推移定價各隨年限久近預先經紀措備俾無臨時窘束之弊一行官葺理城堞修補等事隨其頉處狀聞或筵稟待回下擧行雖微細事毋敢擅便亦無敢違越年限而工役之費該留守親執句檢務從節略毌或有過濫之弊一一年應入酌量磨鍊三千兩屬之行宮物力二千兩屬之城役物力當其葺理修繕之際觀其彼此足不足互相推移毌或有偏用之患一作錢元數旣有每歲恒定諸種措備且多間年擧行則其所用下自有剩餘此則計數除置消詳入錄於歲末成册一園所丁字閣碑閣修理及紅箭門內外公廨依前自筦千庫擧行亦勿混用於修理物力一每十年行宮大修理別劃整理物力擧行本庫物力勿爲取用仍爲全數會錄一物種價直修補年限作爲定規別成册子頒之本府以爲永久遵行毋敢違越之地一行宮修理及城役修補時監董褊裨及校吏工匠姓名詳細錄置以爲日後考勤慢勸懲之地敎以此節目同爲印出分藏各處
정조 19년 · 강
戶曹進納氷庫供上節目賜批申禁掖屬侵徵之弊仍命以此批答同載於節目
정조 19년 · 목
節目以爲內氷庫尃爲御供設置而伐氷藏氷俱出江民戶役其中一萬一千餘丁自兵曹給價貿置者一年所藏合爲四萬餘丁矣往在先朝癸巳特軫民瘼戶納則半減官貿則永罷運輸納庫皆用雇價日供勿爲進排只擧行判付而誅求防納等弊端一切嚴禁此在江民浹骨之惠澤而前日之四萬餘丁減爲一萬七千丁矣又於己酉自戶曹筵稟釐正本庫移之江外氷丁又減五千一幷貿藏永除戶氷見令內氷庫一萬二千丁乃是公家貿納之丁毫無江戶貽弊之事癸巳停供寔出恤瘼之德意今於民瘼蘇草之後莫重供上仍以不復事體道理萬萬未安故進供自明年依例擧行之意陳達蒙久自此事體圓正矣供上今旣復舊之後舊瘼將有復起之慮不可不及今嚴防以爲悠久無弊之地故撰成節目啓下遵行○供上式例大殿王大妃殿惠慶宮中宮殿三月四月八月九月四朔每日一丁五月六月七月三朔每日二丁慶壽宮嘉順宮自三月至九月七朔每日一丁一進上乃是日供而下屬或不捧於當日之內留待本庫使之隨用進排者此爲進退操縱之一端自江庫移峙京都家則必多有破碎消瀜之患此後則自三月至九月依例逐日進排勿令留置事定式施行一在前進排時看品監捧之際下屬輩點退誅求殆無限節而如或違拂則執頉生梗罔有紀極甚至有出紙牌移刑曹之事疲殘庫屬難以支堪今此矯捄釐正之後或有科外侵漁之弊則不飭之中官草記論罪作弊之下屬各別嚴繩一供上時藍染氷十日進排後使西氷庫擧行而癸巳以後則本庫專當進排此則元數無多使內庫依前擧行一本庫屬經變通凡係弊端幾皆釐革而氷丁品樣則漸至劣下此莫非員役輩輕價貿取苟充納庫之致供上復舊之後事體與前自別此後供上氷丁或有如前薄劣之弊則藏氷時監董官員草記論勘當該員役各別重繩一本庫專當供上之後事體至爲尊重而下屬潛賣食利畢竟私貿進排事極猥屑此則各別嚴防雖一丁氷不敢私自出庫而開氷後使該庫郞廳這這摘奸隨其現發報于堂上以爲照法重繩之地而節目申嚴之下若以氷丁不足或有私儲取用之擧則當該不察之郞廳拿問重勘下屬嚴刑遠配事定式施行敎以依此定式節目施行而掖屬輩及闕門出入之際若有一毫侵懲之弊當隨現嚴繩而不飭之騎郞司謁爲先施以定配之典斷不可已以此批答同載於節目謄本又啓言供上復舊節目今已啓下自明日爲始依節目連日供上事分付紫門監
정조 19년 · 강
命明日詣景慕宮展拜仍爲齋宿翌朝展拜後還宮二十日及二十五日皆依明日例爲之侍衛軍兵依朔望親祭時逌瞻門出還宮例爲之
정조 19년 · 목
敎曰明日詣景慕宮展拜其夜仍爲齋宿翌朝展拜後還宮二十日夜齋宿及二十五日夜齋宿各於翌日展拜皆依明日例爲之侍衛軍兵亦依朔望親祭時逌瞻門出還宮近例磨鍊事分付○敎曰軍兵皆用泛簡之例而當令輪回明日則壯勇大將京軍二哨及廣智營西營軍環衛二十日則訓鍊大將率內外各營入直軍二十五日則總戎使率壯勇營內外入直京軍及北營南別營南小營軍環衛事分付
정조 19년 · 강
判下華城撥站節目于備局命本營節目畿營節目合錄一册分藏三處仍飭水原各項節目亦爲斯速印出分藏
정조 19년 · 목
備局啓言華城之自奉園寢歲一展謁已有定制而頋以我聖上日瞻月覲之思憧憧孺慕視如尺地上自芬苾之薦享下逮樹木之栽植必令趁卽登聞母或動踰時日苟不置郵而遞傳易致命令之稽滯旣建行宮又置城池陞之爲二品留後儼然成一大關防與內營互相表裏比兩都反復尊重而儒武之試取軍兵之入防民情之苦樂公務之緩急種種啓牒之疾馳往還殆乎無日無之則事體所在有難責之於京之邸吏鄕之府隸故不得不使沿路驛騎替當其役而間或有疲不勝之時此所以奉承明命爛加商確排站立馬設將置卒如西撥之爲者也容入物力以萬兩爲基址而出自內營不煩經費尤以仰聖意之隨處經紀靡不用極也合行事例有壯營及畿營節目而自備局亦不可無定式謹爲條列于左使之永久遵行之地一自京營至華城爲七十五里而以撥路里數言之比西撥稍闊故每站或以二十里或以十五里定爲一站則其間排比合爲五處而自京站至始興新村站爲二十里自新村站至果川安養站爲二十里自安養站至廣州肆覲站爲十五里自肆覲站至華城官門站爲二十里矣擺撥站數依此施行一今此五站撥所專爲華城設置而華城去來時急啓下公事外京而各司外而營邑俱不得擅便付撥則撥馬使役視西路稍歇馬匹則比西撥減二匹每站各立二匹一各站撥將卒則依西撥例自畿營照管擧行而每站各置一將三卒而撥將差代之節自畿營移文兵曹以爲啓下差出之地而京營站則旣有本撥將使之兼差擧行此外新村站始興將校安養站畿營將校肆覲站廣州有料將校華城站本府有料將校差定限五年準爪交遞一撥所一應需用等事旣有內下錢一萬兩以錢以穀間自畿營泛便殖利以爲逐年接濟之地而假令一年利條以錢計之當爲二千兩以此排比取用閏朔料條亦於此中磨鍊一撥將卒朔料及馬料當依西撥例磨鍊而新村安養兩站外京營肆覲華城三站撥將則俱以有料將校兼差擧行故參量原料之有無厚薄京營華城兩站撥將則每朔添料錢各三兩肆覲站添料錢五兩新村安養兩站則每朔料米各六斗錢各五兩式分數磨鍊而五站撥馬則一依西撥例每匹每朔十一兩式逐朔上下此外紙地草價自畿營酌略磨鍊上下一京外付撥等事及撥將殿最之節一依壯勇營啓下節目施行而外此些少擧行間事令畿營亦爲成出節目以爲永久遵行之地敎以此節目及壯營節目畿營節目合錄一册分藏本司本府該營而水原各項節目印出分藏已有成命尙不擧行從速爲之之意分付監印所
정조 19년 · 강
命海西還穀會付留庫中各穀五千石特許加分
정조 19년 · 목
備邊司啓言卽見黃海監司徐邁修狀啓以爲際此春夏之交已乏甁罌之儲又當方農之時頓無糊口之資目下民情之渴急勢所固然道內會付留庫中各穀一萬石特許加分事請令廟堂稟旨分付矣今春糶穀之不敷諸道同然加分之請輒皆準許則獨於海西何必靳難而第今麥登在卽撤糶不遠此時萬包加分恐不免過多請限折半許施以爲繼巡分給之地久之
정조 19년 · 강
命兵曹參判趙鎭寬還差備堂儀軌廳編輯堂上亦爲差下
정조 19년 · 목
敎曰編次之役須有兼帶可以考據兵曹參判趙鎭寬備堂還差儀軌廳編輯堂上亦爲差下
정조 19년 · 강
行召對于熙政堂閣臣李始源玉堂洪秀晩
정조 19년 · 목
進講貞觀政要第四卷
정조 19년 · 강
召見備堂趙鎭寬于熙政堂
정조 19년 · 목
予謂鎭寬曰先卿曾爲漕倉事目卿必熟於聞見矣古者兵寓於農故無事則爲農有事則爲兵國初戰船之幷行通用亦是寓農之意也今則漕船戰船分而二之豈非無義乎予嘗有意於變通釐正而未能遽然爲之矣雖以文獻言之荒政大事尙無一通文字可以考據者誠是欠節而此則卿方編輯至於水政尤無可徵卿須博考文跡裒輯成書則將爲國家大文獻矣鎭寬曰聖敎至此臣敢不盡心爲之乎予曰凡係行水運舟之政當無遺搜入公私文跡及三南事目一一考證實錄亦不可不考出矣鎭寬曰然矣予曰先卿漕倉事目在於卿家乎鎭寬曰嶺伯持去矣予曰從近上送之意往復可也
정조 19년 · 강
以徐有隣爲景慕宮提調前望也
정조 19년 · 목
政院啓言景慕宮郞廳來言明日展拜時本宮提調當爲進參而都提調洪樂性有身病提調李秉鼎在外無進參之員云敎以在外提調許遞前望單子入之
정조 19년 · 강
兵曹判書沈煥之疏陳病狀乞遞賜批仍命明日展拜時別侍衛以亞堂代行
정조 19년 · 목
批以豈可以一時微恙輕解重任乎給由卿其勿辭調理行公○敎曰明日展拜時別侍衛依例以亞堂代行事分付
정조 19년 · 강
遞知春秋閔鍾顯沈煥之李時秀同春秋徐龍輔以徐有隣李致中趙鎭寬爲知春秋權裕爲同春秋鄭好仁爲分內局提調口傳也
정조 19년 · 목
敎曰本館有考出者春秋館堂上中奉命在外受由及時帶緊務人幷許遞令該曹口傳差出其中一窠以編輯堂上趙鎭寬擬入事分付
정조 19년 · 강
總戎廳以抄啓文臣鄭魯榮放送啓
정조 19년 · 목
罰射旣越五十矣也
정조 19년 · 강
命巨濟上言人崔應奎嚴刑遠配柳弘源貪婪諸條令道臣嚴査狀聞
정조 19년 · 목
備邊司啓言巨濟居民崔應奎等十一人以前府使柳弘源貪婪不法之事上言臚列者凡爲十一條其贜物之歸諸私橐者合爲三萬一千餘兩云柳弘源之犯贜雖未知眞贗而崔應奎旣是該府之民則以民而告官長已是大關風化有駭聽聞況以不敢呈訢於營門之事滿紙章皇肆然上徹者揆以民習尤極痛惋此等之類如或歇治則後弊難言原上言置之崔應奎等首唱者分付道臣施以嚴刑遠配之典以懲頑俗上言則雖已置之本事旣經乙覽之後亦不可不一番明覈柳弘源之貪婪諸條令道臣別爲嚴査狀聞之意請分付久之敎以風化所關不可歇看刑配之典不足以懲渝俗當初各房之分掌抄啓也似此上言置之猥秩則自可使無訟而豈可循例抄啓以致啓下者有非惟久之義其時該房承旨從重推考
정조 19년 · 목
具翼善冠袞龍袍乘輿出永淸門明政門弘化門以太僕差備馬勿爲待令已有下敎而誤爲待令命內乘具絳過齋後決棍至觀旂橋降輿乘輿召見大司成李晚秀敎館學諸生曰今日動駕先期下敎而儒生多不參柢迎者苟有科事如恐不及至如柢迎等節則參與不參惟意所欲士習豈成說乎仍敎以十六日日次儒生上齋生書啓入啓後衆所共知無故外今日無端不爲待令者一竝停擧又命大司成率諸生生東進西回班入泮宮以擬魏魏成翟璜謝諭以非成則璜爲箋題聞之往入秦爲賦題代丞相府門下語魏使者乃吾相張君爲詩題命史官齎往泮宮捧券以來遂進發入宮大門降輿詣版位展拜陞詣宮內奉審入齋室
정조 19년 · 강
改差會寧府使李源移擬北兵使北兵使崔景岳降除會寧府使
정조 19년 · 목
左議政兪彥鎬啓言新除授會寧府使李源纔已辭朝而自有世所共知之情勢有難强令赴任請姑改差從之○敎曰難於徑遞先施薄勘揆以紀綱實涉太寬北兵使崔景岳降除會寧府使今冬馬政期於贖罪是誰之後豈可公然作散北兵使之代以會寧前府使李源使之議薦○以李源爲北兵使備薦也
정조 19년 · 강
召見左議政兪彥鎬右議政蔡濟恭領府事金憙編輯堂上徐有隣沈頤之趙鎭寬尹行恁水原留守趙心泰北兵使李源于齋室
정조 19년 · 목
予曰咸興永興卽我邦肇基之地而今番盛禮卽本道初有之擧也是年是禮齋宿是宮予懷愴感當如何彥鎬等曰此實我東方莫大之慶而香祝陪往之後日氣連爲淸和臣等不勝欣忭矣予曰嶺伯報瓜各別擇差然後嶺民可蘇也彥鎬等曰當議於首揆另擇矣予曰李源非爲渠也卽念其先也向於兵使之除人或謂其酒失害及一方云而予則曰貽害於一方孰若有功於八方提督之功果何如古所謂無德不酬是也濟恭曰近年斷飮云而身手亦好矣敎李源曰今日特除爲爾先也善爲之勿近酒可也源曰臣當竭力思所以圖報萬一矣敎鎭寬曰所編册子果已留意否鎭寬曰未及入思矣予曰從速爲之可也予曰今日應製無非佳作多士之成就極可嘉尙有隣曰無非聖上作成之化也仍命史官吳泰曾領御饌往泮宮頒多士
정조 19년 · 강
加設敦寧都正三窠以擬老職侍從以洪仁浩申光河爲承旨仁浩前望光河中批也
정조 19년 · 목
敎曰今聞六十一歲老職人及推恩老職侍從堂上人未經佐貳都正者至於十餘人之多云未肅拜敦寧都正許遞加設三窠今日政擬入肅拜後加設則減下餘者次次擬入竝令今日內肅拜守宮承旨許遞令該曹口傳付軍職同副承旨亦爲許遞前望單子入之待下批牌招察任以其文藝之許獎何待通擬工曹參議申光河承旨除授亦爲牌招察任
정조 19년 · 목
以呂駿永爲持平閔師宣爲獻納崔獻重爲校理李遇濟爲副校理張至顯爲修撰朴吉源爲副修撰金持默爲知敦寧閔致愼爲朔州府使李龜錫爲新寧縣監李泰永爲慶尙監司○再政以崔守魯爲兵曹參議黃樟爲工曹參議鄭德弼趙恪柳憲周金聖準爲敦寧都正
정조 19년 · 강
考下泮儒應製試券于齋殿
정조 19년 · 목
賦詩箋三體取一百人進士金文欽李大圭賦二中同等進士朴長鉉韓度裕生員李英玉詩二中同等進士金明淳箋三下居首命三上以上三十五人更試以江漢湯湯武夫洸洸爲賦題羅浮山夜半見赤波千萬里湧出黃金輪爲詩題取二十人進士李光顯賦二下居首生員金會淵詩三上居首
정조 19년 · 강
命華城留守趙心泰辦給工曹參判李奭祚屋子每朔給米限百歲爲例仍命京畿監司徐有防備給奭祚下鄕時轎馬盛陳威儀
정조 19년 · 목
敎華城留守趙心泰曰本府人工曹參判李奭祚八十一登科八十三位躋宰列此是梁灝以後始聞者況其精力康旺筆翰如飛觀於承宣時登筵尤所稱賞近聞鄕居數間屋不掩風雨且艱食欲仍留京第云老宰臣之出入班行非不可喜但京師則耆舊諸人布列朝端此宰臣去留無甚關係至於本府則耆宰只有此人可謂一府之壽星豈不稀貴乎卿其辦給瓦屋之可以安身者繕修塗褙等節幷皆擔當爲之物力則以城役所所用者上下每朔一包米自外帑庫輸送限百歲以爲例○敎京畿監司徐有防曰外使處所下傳令一通後錄下送卿其祗受後工曹參判李奭祚下鄕時備給轎馬盛陳威儀以爲歸詫鄕里之地
정조 19년 · 강
命水原府內武士去三月朔試射入格者施賞有差
정조 19년 · 목
柳葉箭秩別軍官出身李東述等二人邊三中各木布一疋知彀官嘉義金恒一等四人貫一中邊一中各箭竹五十介扇一柄閑良李朝漢等二人各扇二柄騎芻秩別軍官出身金喆臣等三人各箭竹六十介扇一柄
정조 19년 · 강
命水原府內武士當朔試射入格者施賞有差
정조 19년 · 목
柳葉箭秩閑良李朝漢邊五中臘等更試三分以上入格則賜第二分以下筒箇一部木布一疋未入格則筒箇一部帽子一立知彀官嘉義金恒一貫一中邊三中筒箇一部扇一柄閑良鄭碩賢等二人貫一中邊二中以上各筒箇一部出身曹千澤邊三中木布一疋知彀官折衝具載禧等二人貫一中邊一中各箭竹五十介扇一柄知彀官折衝黃宗福等六人邊二中各扇一柄騎芻秩閑良晉學喆二中箭竹六十箇扇一柄
정조 19년 · 강
命外營親軍衛當朔試射入格者施賞有差
정조 19년 · 목
柳葉箭秩右列親軍衛尹興烈邊三中木布一疋右列親軍衛閑良羅鳳文等二人貫一中邊一中以上各箭竹五十箇扇一柄左列親軍衛嘉善全允台等十二人邊二中以上各扇二柄騎芻秩右列親軍衛閑良金鎬等二人三中各臘等更試騎芻如得二中稟旨直赴會試如得一中筒箇一部未入格木布一疋賜給左列親軍衛嘉善李得弘等七人二中各箭竹六十箇賜給
정조 19년 · 목
具翼善冠袞龍袍出齋室詣版位展拜陞詣廟內奉審訖降至乘輿所召見左議政兪彥鎬右議政蔡濟恭領府事金憙于轎前出宮大門至觀旂橋降輿陞輿入弘化門明政門由永淸門還內
정조 19년 · 강
命忠淸監司李亨元溫陽行宮三槐種植時事蹟道臣邑倅及承敎種植人條列狀聞
정조 19년 · 목
敎曰昔年庚辰七月溫宮行幸時射的于西垣之內命以品宇形種植三槐俾作垂蔭於日後于今三十六年之間根盤榦蕃有陰滿庭邑倅言于道伯帥臣環其樹築臺以護之云今日何日爲今年永興本宮慶禮詣閟宮齋宿還宮此日聞此亦可謂若有待者且愴且感難以爲心旣聞之豈可踰日臺役已告完而事蹟亦有錄在本邑者乎與其時道臣邑倅及承敎種植人姓名條列狀聞事下諭于忠淸監司謹當記識其實豎石臺傍竝以此意知悉
정조 19년 · 강
召見下直守令于誠正閣
정조 19년 · 강
拿處漆谷府使尹宇大重推擬望銓官尹蓍東禁推大司諫宋鍈司諫李秉喆正言李東宇掌令李萬榮持平愼性眞尋命宇大姑令下送令道伯限數朔詳察堪任與否狀聞
정조 19년 · 목
承旨洪義榮啓言漆谷府使尹宇大擧措旣多荒亂奏對又極駭怪所當重勘而本院請推之外無他可施之罰敎以不可以一時擧措知其治績之能否而所爲荒雜如許則其受侮於吏民可知爲先拿問處之近來飭勵之意果安在哉爲銓官者苟能留心則許多武弁豈無右於尹宇大者乎當該擬望銓官爲先從重推考此後爲官擇人無若今番之自上替行臺諫之事大抵歷辭之法意何如則昨日會寧之冒嫌今此漆谷之憤憤大臣臺諫無一言致煩飭敎如是而曰以習俗可矯乎近日行公臺諫一竝禁推○因宇大拿處傳旨敎以雖已拿處人固未易知亦難臆勘姑令今日內下送而從當別遣繡衣考其能否而亦令道伯限數朔詳察堪任與否狀聞
정조 19년 · 강
命抱川縣監丁遇泰水原近處守令中相換
정조 19년 · 목
敎曰城役近雖停止自多相關抱川縣監丁遇泰水原近處守令中相換仍令除朝辭赴任
정조 19년 · 강
以崔景岳沈鏶崔鎭夏爲敦寧都正口傳加設也
정조 19년 · 목
敎曰在外敦寧都正許遞與減下之代令該曹口傳差出其餘皆以口傳差出
정조 19년 · 강
命嶺南湖西新伯待前道臣磨勘賑簿下送
정조 19년 · 목
敎曰昨筵已有下敎於大臣者似已分付矣賑政之餘勘簿難付生手雖至數朔詳細磨勘報本司草記然後嶺南湖西新伯下送事令廟堂知悉
정조 19년 · 목
箚略曰卽伏見傳敎下者臣等不職之罪益無所逃矣夫守令之歷辭朝廷法意有在將以察言觀貌以可否進退而顧臣等疏謬昏昧乃於會寧前倅之冒嫌赴官漆谷府使之罷不勝任一皆矇未覺察不克提飭選部致煩責諭之勤至下替行之敎此莫非臣等不能事事之罪滿心惶恧無地自容伏乞亟降威罰以警具僚焉批以卿等安心勿辭視事仍命遣史官傳諭
정조 19년 · 강
命不參柢迎儒生停擧姑置仍飭大司成李晚秀以能講能製者擇差學齋任
정조 19년 · 목
成均館啓言昨日動駕時不參柢迎儒生謹依聖敎一一査實生員權應錫黃嗣永許▣李之牧朴道欽李漢鎭李相齡李義用李永錫韓毅鎭進士沈翼賢李章垕南學中金鑢蔡弘臣洪樂膺徐有行尹景義金鐮韓錫祐朴呂壽崔弘岱李鼎圭等二十三人竝停擧未參班西齋掌議進士金相任四學掌色幼學尹顯大崔弘憲崔大榮鄭元紀沈華錫宋儒載李學逵沈鈺黃鍾一李寬基金孝選金定根趙胤鎭權中泰朴齊顯南履吉等十七人只齋任改差生員李世述柳▣睦祖文趙彥一柳範之林德鎭許澮金圭李顯周姜忠永朴宗羽兪孟煥兪應煥睦仁圭姜顯永李一羽李得養李祉亨李▣柳聖源李日煒洪益聞李舒李修演李審度金載駿金鎭元在明鄭信龜李在誠南益裕李秉圭尹之敬等三十三人或以公幹未參或有實故竝分揀敎以所謂區別安知無相混乎然此則故置殿講不遠新差學齋任以能講能製者各別擇差登筵應講若或不能成樣卿當知之矣
정조 19년 · 목
義禁府啓言時囚罪人朴師轍病之有無姑勿論香祝陪進何等至敬至重則雖曰稍後焉敢乘轎乎萬萬痛駭請以此照律允之敎以如有功議各減一等又啓言朴師轍功議各減一等請杖六十收贖奪告身一等放送允之
정조 19년 · 강
御醫吳仁豊以奉朝賀金鍾秀病勢凡百書啓命不離看病藥物加數輸送
정조 19년 · 목
書啓以爲臣敬奉下敎馳往廣州靜林里奉朝賀金鍾秀家看審病症則自昨午後猝得眩暈精神怳惚言語不成食飮全却藥則昨用星香正氣散而非但元氣漸下兼有手足厥冷之症方用桂枝理中湯及人蔘粟米飮脈度則滑大無力此蓋風痰壅迷眞元不足之致臣齎來蔘料卽爲傳之臣則今方還來敎以不離看病又書啓以爲奉朝賀金鍾秀病症今日更爲看審則症狀大體比昨一樣而脈度似有沈伏之意故桂枝理中湯則姑爲停止方用生脈散及人蔘粟米飮而臣則仍留敎以相當藥物加數輸送不離着意各別看病
정조 19년 · 목
先是以意豁如也爲詩賦題以擬漢群臣賀意豁如也爲表題試抄啓文臣又以前賦題命泮儒應製旣親考令內閣印頒三上以上作于入格文臣儒生至是活印以進賜名正始文程書凡三編傳敎疏批之屬於文體者及應製榜目爲第一編文臣儒生試券分爲二三編敎以新印正始文程毛面紙三件粉唐紙三件京造紙七件白紙五十件內入毛面紙二件粉唐紙二件京造紙三件白紙十件西庫內閣白紙二件政院弘文館春秋館四處史庫成均館四學禮曹外奎章閣外閣水原鄕校外帑庫八道書院時原任閣臣二十三員新舊選抄啓文臣九十八員監印堂上李家煥應製入格儒生七十人檢書官三員各白紙一件賜給
정조 19년 · 강
慶尙監司李泰永上疏辭職賜例批
정조 19년 · 강
敦寧都正鄭德弼上疏辭職賜批許遞
정조 19년 · 강
命專經武臣試射過齋後更稟
정조 19년 · 목
政院啓言專經武臣殿講以射代講二十日退行事命下矣咸興永興兩本宮告由祭齋戒相値何以爲之敎以過齋後更稟
정조 19년 · 강
遞左副承旨洪仁浩遞差右副承旨申獻朝以任希存李肇源爲承旨竝前望也
정조 19년 · 목
敎曰左副承旨許遞右副承旨遞差前望單子入之待下批牌招察任
정조 19년 · 강
分揀前大司諫宋鍈前司諫李秉喆前正言李東宇前掌令李萬榮前持平愼性眞禁推
정조 19년 · 목
因鍈等禁推傳旨敎以旣示飭意分揀
정조 19년 · 강
以李儒敬差假承旨捧進華城儒生應製試券
정조 19년 · 목
敎曰華城儒生今朔應製明當設行捀券間前承旨李儒敬假承旨差下考下後減下
정조 19년 · 목
政院啓言注書鄭文始謂有情勢陳疏徑出原疏纔已退却矣所當直捧禁推傳旨而此與無端徑出有異請推考牌招敎以聞其所謂徑出之由極爲駭然年少者未必老成況爲親之事寧過無不及而渠之處義反於是萬萬郞當不見其疏則豈知其語不知其語則豈避其人乃以承宣處兮傳敎中畏拙奊詬等語爲嫌避之端云者豈可但以屑越論啓辭勿施以禁推傳旨捧入
정조 19년 · 강
命前承旨洪仁浩口傳付軍職仕進儀軌廳
정조 19년 · 목
敎曰抄啓舊選文臣前承旨洪仁浩令該曹口傳付軍職儀軌廳使之仕進
정조 19년 · 강
以李致中爲大司憲李文會爲大司諫李宗燮爲司諫邊景祐爲掌令李基慶爲持平趙得永爲正言竝前望也
정조 19년 · 강
特補承旨申光河江華經歷時任經歷權彝性待窠復職
정조 19년 · 목
因兵曹侍衛軍兵磨鍊改付標節目敎以文士多闊難責吏事判付承書每行每字古有是否殊乖法意當該承旨不可仍置沁是閑局佐治至易卽令該曹特補半刺當日辭朝仍許馹騎○敎曰時任江華府經歷令該曹遞付京職○吏曹以江華經歷權彝性時無相當窠依例送西敎以待窠復職
정조 19년 · 강
還給承旨李肇源辭疏仍命肇源重推減下春秋之銜
정조 19년 · 목
疏略曰臣所帶春秋兼銜與臣兄直閣臣始源有公格應避之嫌日前臣兄之先引雖出於存公格之意臣之私義則萬萬難安而臣固瞢騃未及周思致煩恩敎之鄭重至今追惟且惶且恧乃者復叨前任兼銜依舊在臣之道其何敢晏如甘自歸於遂非之科乎伏乞臣之春秋館修撰官之任特命遞改敎以雖曰例避煩猥則莫甚且其題外剩語尤有關於事體原疏還給當該承旨從重推考所帶春秋之銜依例減下
정조 19년 · 강
以兪漢寧爲承旨前望也
정조 19년 · 강
命諸道準瓜監司竝除到界進上
정조 19년 · 목
敎曰以今賑餘民情雖於應行之事何可循常諸道準瓜監司到界進上今番則竝除之事令廟堂行會
정조 19년 · 강
命趙▣康命吉罪名竝減一等
정조 19년 · 목
壯勇營啓言本營善騎將趙▣才因特敎差下矣若在罷職則雖有請敍之規方在被謫蒙放中所當勿施而係是特除自下不敢擅便何以爲之敎以意謂充軍與竄配有異放送則只隔敍用矣今聞與被謫蒙放同然云然則日前自康命吉處分錯料矣趙▣康命吉竝減一等事分付
정조 19년 · 강
諭奉朝賀金鍾秀仍遣史官問疾
정조 19년 · 목
御醫吳仁豊書啓以爲奉朝賀金鍾秀病症今朝更爲看審則症狀與脈度大體比昨一樣而夜間時時着睡米飮略略吞下藥則連用生脈散及人蔘粟米飮敎以可知其頗有減勢伊後益有勿藥之勢乎以悶念之意傳之仍以各別愼攝之意一體傳之○敎曰金奉朝賀處遣史官問疾
정조 19년 · 강
命咸鏡監司趙宗鉉咸興府燒戶別劃會付穀賙恤奠接仍令地方官宣諭傳敎
정조 19년 · 목
該監司以咸興府東溟社民家被燒八十七戶馳啓敎以濱海全戶之被燒若彼夥然言念民情殊甚矜憫應式外會付穀分等別爲區劃仍使地方官往至該社聚會被燒民人將此傳敎諭之以安頓之方申之以賙恤之意而斫給材木期於斯速奠接後形止狀聞此時本道之民豈或一夫一婦之不獲其所嚴飭道臣拔例顧助俾有實效事分付
정조 19년 · 목
時至具冕服出齋室禮儀使禮曹判書閔鍾顯導詣版位行再拜禮執幣獻幣執爵獻爵讀祝文訖大祝修撰洪秀晚還復位詣飮福位行飮福禮詣望燎位行望燎禮禮畢還入齋室
정조 19년 · 강
還宮仍詣璿源殿展拜
정조 19년 · 목
具翼善冠袞龍袍乘輿出齋室由逌瞻門入弘化門永淸門還內仍詣璿源殿展拜
정조 19년 · 강
遞承旨李海愚以李晚秀代之前望也
정조 19년 · 강
命二十一日咸興本宮告由祭與別大祭儀節兼行
정조 19년 · 목
敎曰今二十一日咸興本宮告由祭與別大祭同爲擇吉矣行祭儀節兼行之意令禮曹分付該道臣
정조 19년 · 강
濟州牧使李禹鉉以追劃穀一萬一千石畢到泊馳啓命該牧使待準瓜陞職調用
정조 19년 · 목
該牧使狀啓以爲求禮縣租五百石所載船穩泊於禾北浦萬一千穀物近三百人命鱗次米泊俱得利涉隨其到泊次次量捧今已畢領受羅州牧皮麰二千石內計除船價三百三十三石五斗實捧一千六百六十六石十斗寶城郡租八百石內計除船價一百三十三石五斗實捧六百六十六石十斗務安縣租三百石內計除船價五十石實捧二百五十石光陽縣租五百石內計除船價八十三石五斗實捧四百十六石十斗興德縣租三百石內計除船價五十石實捧二百五十石樂安郡租一千二百石內計除船價二百石實捧一千石靈光郡皮麰一千石內計除船價一百六十六石十斗實捧八百三十三石五斗金堤郡租八百石內計除船價一百三十三石五斗實捧六百六十六石十斗臨陂縣租八百石內計除船價一百三十三石五斗實捧六百六十六石十斗萬頃縣租八百石內計除船價一百三十三石五斗實捧六百六十六石十斗左水營租三百石內計除船價五十石實捧二百五十石皮麰二百石內計除船價三十三石五斗實捧一百六十六石十斗南平縣皮麰一千石內計除船價一百六十六石十斗實捧八百三十三石五斗合皮麰四千二百石租五千八百石幷麰租一萬石內計除船價一千六百六十六石十斗實捧皮麰三千五百石租四千八百三十三石五斗南平縣租四百八十七石求禮縣租五百石合九百八十七石以沈失之代元數之內不論船價來頭應分不過今月終巡及四月初巡而見今餘在之穀較諸兩巡之分則實無不足之慮此穀盡分之後民之顒望專在外麥登而自二月以後雨澤適中毋論早晚漸就茁茂民事萬幸敎以去月念前一日所出狀本登聞於匝旬之內孰謂重溟之絕遠乎人皆穩涉船則利運而民情與麥事觀於狀辭庶可以少弛胄旴之念千幸萬幸喜而不寐該牧使誠心鳩穀之狀曾已聞之而其他擧行亦甚勒幹何待畢賑狀聞乎待其準瓜令兵曹別爲陞職調用事回諭船隻還泊後形止星火狀聞事亦令廟堂分付湖南道臣
정조 19년 · 강
命御醫李周憲領議政洪樂性病勢凡百更爲書啓
정조 19년 · 목
周憲書啓以爲領議政洪樂性無事作行今月二十六日到豐德宿症膈氣發作連用不換金正氣散䕴合元濟衆丹之屬旋獲減勢而積氣乍升乍降作歇無常茶湯則隨症停進寸寸前進方到坡州敎以膈症其間果獲快降而凡百比昨差勝乎此意傳之更爲詳細書啓
정조 19년 · 목
具翼善冠袞龍袍乘輿出永淸門明政門弘化門至觀旂橋降輿陞輿入宮大門降輿詣版位展拜入齋室
정조 19년 · 강
召見景慕宮都提調洪樂性及左議政兪彥鎬右議政蔡濟恭領府事金憙于齋殿
정조 19년 · 강
命兵曹及禁御兩營退番鄕軍徵召排番
정조 19년 · 목
領議政洪樂性啓言昨年冬因穡事之歉荒禁御兩營鄕軍限今年麥秋停番事仰請蒙允矣麥農旣已登熟京軍之偏苦不可不念請來六七月當嶺南軍依例徵召排番從之○兵曹啓言禁御兩營因大臣所達嶺南停番鄕軍來六七月當爲始徵召事草記蒙允矣本曹所管三南所在六七月當退番騎兵亦依禁御兩營例一體起送事知委於各該道帥臣允之○御營廳啓言以本廳黃海道退番一司軍兵先爲徵召事草記蒙允矣來六月七月兩朔應立後部後司屬黃海道五哨軍兵五月二十五日京中逢點六月初一日當爲立番而依定奪每哨以一百名磨鍊後其餘一百三十五名竝資保收布上送事本道監兵使處知會○又啓言慶尙右道五哨軍兵當爲徵召而癸丑冬因海西年事之失稔甲寅二三月當上番延安等十邑一司軍兵待年豐退番矣今則麥旣豐登黃海道退番五哨軍兵請先爲徵召允之○禁衛營啓言當次十二番後部中司屬慶尙右道五哨軍兵來五月二十五日京中逢點六月七月兩朔立番而依前定奪每哨一百名磨鍊其餘一百三十五名竝資保收布上送之意本道監兵使處請預爲知委允之
정조 19년 · 목
右議政蔡濟恭啓言向日康命吉不治諸條俱極痛駭特命克軍亶出於爲民事懲一礪百之聖意而但念渠之內院效勞前後非一況今盛暑當前議藥之地使此人不在亦甚可惜亟用收敍之典俾便於出入診莚恐無不可矣從之
정조 19년 · 강
命畿內還穀折半留庫中量宜加分
정조 19년 · 목
備局啓言卽見京畿監司徐有防狀啓以爲本道還穀自來不敷陳請加分無歲無之昨年穡事未免歉荒民間糊口專靠還上而排比無路民情渴急道內還穀折半留庫中量宜加分事亟令廟堂稟處矣麥事尙未登場糶穀無以繼巡則此時民情尤宜軫念請特爲依狀請許施而務從節略毋或過濫之意竝爲嚴飭允之
정조 19년 · 목
因金吾囚單命分揀放送
정조 19년 · 강
考下水原府內儒生試券施賞有差
정조 19년 · 목
以如令子當高帝時萬戶侯豈足道哉爲詩賦題下送水原府假承旨李儒敬捧券以進親考訖敎曰今四月朔水原府內儒生試取時詩三上幼學鄭世豊點心米一石三中生員李弘謙點心米十斗次上幼學嚴栽草次上幼學洪始瀅賦次上一幼學朴宗玨次上幼學尹絖李基孝生員沈日魯草次上幼學柳宗澥生員黃明漢各扇子一柄賜給
정조 19년 · 목
具翼善冠袞龍袍出齋室詣版位再拜陞詣宮內奉審還入齋室以步輦之徑先待令命司僕內乘具絳出付兵曹待過齋後處分
정조 19년 · 강
召見時原任大臣兪彥鎬蔡濟恭金憙還宮